पीयूष जी ने एक ऐसा कारनामा कर दिखाया है कि देखने वालों की आँखें खुली रह जायेंगी और न देखने वालों के लिए एक स्पर्श मात्र ही बहुत है। पीयूष जी से पूछने पर उन्होंने बताया कि उन्हें सुई से पुस्तक लिखने का विचार क्यों आया? तो पीयूष जी ने बताया कि अक्सर मेरे से ये पूछा जाता था कि आपकी पुस्तकों को पढ़ने के लिए शीशे की जरूरत पड़ती है। पढ़ना उसके साथ शीशा, आखिर बहुत सोच-समझने के बाद एक विचार दिमाग में आया कि क्यों न सुई से कुछ लिखा जाये। सो मैंने सुई से स्वर्गीय श्री हरिवंशराय बच्चन जी की विश्वप्रसिद्ध पुस्तक ‘मधुशाला’ को करीब 2 से 2.5 महीने में पूरा किया। यह पुस्तक भी मिरर इमेज में लिखी गई है और इसको पढ़ने के लिए शीशे की जरूरत नहीं पड़ेगी क्योंकि रिवर्स में पेज पर शब्द इतने प्यारे - जैसे मोतियों से पृष्ठों को गूंथा गया हो - उभरे हुए हैं, जिसको पढ़ने में आसानी रहती है और यह सुई से लिखी ‘मधुशाला’ दुनिया की अब तक की पहली ऐसी पुस्तक है जो मिरर इमेज व सुई से लिखी गई है।